पटना । केंद्रीय मानव संसाधन विकास मंत्री कपिल सिब्बल कहला अछि जे बिहार क किशनगंज मे स्थापित भ रहल अलीगढ़ मुस्लिम विश्वविद्यालय (एएमयू) कैम्पस क सबटा कानूनी अड़चन दूर भ चुकल अछि। शीघ्र कैम्पस क निर्माण कार्य शुरू होएत। एएमयू कैम्पस क शीघ्र स्थापना लेल राशि विमुक्त करबाक मांग ल कए मंत्री लग पहुंचल बिहार क विभिन्न राजनीतिक दल क एकटा शिष्टमंडल से गप करैत सिब्बल कहला जे एएमयू कैम्पस क निर्माण मे आ रहल सबटा कानूनी बाधा दूर भ गेल अछि। निर्माण कार्य शुरू करेबा लेल राष्ट्रपति स मंजूरी मांगल गेल अछि। हुनकर स्वीकृति भेटला पर निर्माण कार्य शुरू क देल जाएत। किशनगंज क सांसद मौलाना असरारूल हक क नेतृत्व मे गेल शिष्टमंडल मे विधान परिषद मे नेता प्रतिपक्ष प्रो. गुलाम गौस सेहो शामिल छलाह। 